|  |
| --- |
| **ΔΙΟΡΓΑΝΩΣΗ ΣΥΜΠΟΣΙΟΥ ΓΙΑ ΤΟ ΕΤΟΣ ΑΔΡΙΑΝΟΥ – 2017****ΠΕΡΙΦΕΡΕΙΑΚΗ Δ/ΝΣΗ Α/ΒΑΘΜΙΑΣ & Β/ΒΑΘΜΙΑΣ ΕΚΠΑΙΔΕΥΣΗΣ ΠΕΛΟΠΟΝΝΗΣΟΥ****ΓΡ. ΣΧΟΛ. ΣΥΜΒΟΥΛΩΝ Ν. ΚΟΡΙΝΘΙΑΣ** |

Το 2017 έχει κηρυχθεί έτος Αδριανού, γιατί έχουν συμπληρωθεί 1900 χρόνια από την ανάρρησή του στην εξουσία της Ρωμαϊκής αυτοκρατορίας. Σε συνεργασία με τον Σύνδεσμο Φιλολόγων Ν. Κορινθίας διοργανώνουμε Συμπόσιο επιδιώκοντας να είμαστε πάντοτε στην πρώτη γραμμή των πολιτιστικών εξελίξεων και με τον τρόπο αυτό να αναδείξουμε τον νομό μας. Με το σκεπτικό αυτό αποστέλλουμε ανοιχτή πρόσκληση σε όλους όσοι θα ήθελαν να συμμετάσχουν σε αυτή τη γιορτή με εισήγησή τους. Οι ενδιαφερόμενοι μπορούν να αποστείλουν περίληψη της εισήγησής τους μέχρι την 30ή Σεπτεμβρίου 2017.

 Ο **Πόπλιος Αίλιος Αδριανός** (76-138 χ.κ.) ανήλθε στον θρόνο το 117 και υπήρξε αυτοκράτορας μέχρι τον θάνατό του το 138 χ.κ. Γεννήθηκε στην Ισπανία, αν και ο ίδιος στην αυτοβιογραφία του –που σήμερα δεν σώζεται- ανέφερε ως γενέτειρά του τη Ρώμη. Έχασε τους γονείς του, όταν ήταν εννέα ετών και πέρασε στην κηδεμονία του Τραϊανού. Έλαβε την ανώτερη μόρφωση μελετώντας λογοτεχνία και φιλοσοφία. Ακολούθησε τα βήματα των στωικών και των επικουρείων φιλοσόφων και προσπάθησε να υλοποιήσει και να εφαρμόσει τα διδάγματά τους. Υπηρέτησε στον Ρωμαϊκό στρατό σε διάφορες θέσεις στις περισσότερες ρωμαϊκές επαρχίες. Έλαβε το αξίωμα του «άρχοντος» στην Αθήνα και την κόσμησε με μία σειρά κτισμάτων, είτε για τον εξωραϊσμό της πόλης είτε για την ανακούφιση των κατοίκων: Αδριάνειο Υδραγωγείο, Βιβλιοθήκη του Αδριανού, ολοκλήρωσε τον ναό του Ολυμπίου Διός και προσέθεσε την Πύλη του Αδριανού. Όμως διάσπαρτα σε όλη τη Ρωμαϊκή αυτοκρατορία υπήρχαν αποτυπώματά του, από το τείχος του Αδριανού στην Αγγλία έως την ολοκλήρωση των έργων στο Πάνθεον, που δεσπόζει μέχρι σήμερα στη Ρώμη, και την ίδρυση της Αντινοούπολης στην Αίγυπτο.

**Οι θεματικές** με τις οποίες κάποιος μπορεί να ασχοληθεί και να παρουσιάσει στο Συμπόσιο είναι:

* Μαρτυρίες και πηγές που σχετίζονται με τον Αδριανό
* Στρατιωτικές επιχειρήσεις και στρατηγική
* Έργα ενίσχυσης της καθημερινότητας των κατοίκων της αχανούς Ρωμαϊκής αυτοκρατορίας
* Έργα πολιτισμού και θρησκευτικής ανάτασης
* Ενασχόληση με τη φιλοσοφία – θρησκευτικές πεποιθήσεις και μυστηριακές τελετές
* Η αναφορά της τέχνης στον Αδριανό
* Ο συσχετισμός με τη λογοτεχνία
* Αναβίωση της καθημερινής ζωής στα χρόνια του Αδριανού

Μπορούν να στείλουν την περίληψη του θέματός τους οι ενδιαφερόμενοι στην Επιτροπή την οποία αποτελούν οι συνάδελφοι:

 Αθανασούλης Παναγιώτης panathanasoulis@gmail.com

 Μαρινού Σταυρούλα spmarinou@gmail.com &

 Σκάζα Σοφία sskaza752@gmail.com

Η περίληψη θα είναι περίπου μια σελίδα υπολογιστή στην οποία θα αναφέρεται η θεματική, ο τίτλος της εργασίας και ο τρόπος προσέγγισης του θέματος. Η συνολική εισήγηση θα είναι μέχρι 20 λεπτά και θα επιθυμούσαμε να ενημερωθούμε αν θα συνοδεύεται από powerpoint. Θα υπάρξει από τα μέλη της Επιτροπής και δεύτερη ανακοίνωση-υπενθύμιση του Συμποσίου.

Μ. Κεκροπούλου

Σχολική Σύμβουλος Φιλολόγων

Ν. Κορινθίας